Regionsudvalgets udtalelse om Kommissionens hvidbog "Et nyt afsæt for europæisk ungdom"

(2002/C 287/02)

REGIONSUDVALGET har -

under henvisning til Kommissionens hvidbog "Et nyt afsæt for europæisk ungdom" (KOM(2001) 681 endelig),

under henvisning til Kommissionens beslutning af 22. november 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 6. februar 2002 om at henvise det forberedende arbejde til Underudvalget for Kultur og Uddannelse,

under henvisning til EF-traktatens artikel 149,

under henvisning til Europa-Parlamentets og Rådets afgørelse nr. 1031/2000/EF af 13. april 2000 om oprettelse af EF-handlingsprogrammet for unge,

under henvisning til Rådets resolution af 8. februar 1999 om unges medbestemmelse,

under henvisning til Europa-Parlamentets beslutning af 9. marts 1999 om en ungdomspolitik for Europa,

under henvisning til Rådets resolution af 14. december 2000 om social inddragelse af unge,

under henvisning til Rådets resolution af 28. juni 2001 "Fra at være udenfor til selv at kunne bestemme: fremme af unges initiativ, iværksætterånd og kreativitet",

under henvisning til Rådets resolution af 29. november 2001 om nytteværdien af unges frivillige arbejde som led i udviklingen af Fællesskabets indsats på ungdomsområdet,

under henvisning til Rådets resolution om det europæiske samarbejde på ungdomsområdet, der blev vedtaget den 30. maj 2002,

under henvisning til Regionsudvalgets udtalelse om programmerne SOCRATES, LEONARDO DA VINCI og UNGDOM FOR EUROPA (CdR 226/98 fin)(1),

under henvisning til Regionsudvalgets udtalelse om Fællesskabets handlingsprogram "Europæisk volontørtjeneste for unge" (CdR 191/96 fin)(2),

under henvisning til Regionsudvalgets udtalelse om DAPHNE-programmet (CdR 300/98 fin)(3),

under henvisning til Regionsudvalgets udtalelse om lokalt og regionalt samarbejde om beskyttelse af børn og unge mod mishandling og omsorgssvigt i Den Europæiske Union (CdR 225/99 fin)(4),

under henvisning til forslag til Regionsudvalgets udtalelse (CdR 389/2001 rev. 2), som blev vedtaget af Underudvalget for Kultur og Uddannelse den 23. maj 2002 med Yannick Bodin (F-PSE), næstformand for Regionalrådet i Île-de-France, og Lars Nordström (S-ELDR), medlem af Regionalrådet i Västra Götaland, som ordførere,

og ud fra følgende betragtninger,

for regionale og lokale organer er ungdommen og den kommende generation af afgørende betydning,

de regionale og lokale myndigheder spiller en vigtig rolle i europæisk ungdomspolitik, da det er disse myndigheder, der først kommer i kontakt med unge og deres behov, og da det er på dette niveau, de unge får deres første erfaringer med foreningslivet og det politiske liv,

kommissionen mangler kompetence inden for ungdomspolitik, men har i henhold til EF-traktatens artikel 149 visse beføjelser til at tilskynde til udvikling af udvekslingen af unge og ungdomsledere,

der er behov for nye tiltag for bedre at kunne tage hensyn til de unges ønsker vedrørende det europæiske samarbejde og for at gøre det muligt for de unge at engagere sig fuldt ud på lokalt, regionalt og nationalt plan,

den åbne koordinationsmetode kan bidrage til en mere aktiv ungdomspolitik, som respekterer nationale, regionale og lokale kompetencer samtidig med, at der skabes nye former for europæisk samarbejde,

det er vigtigt at lade ungdomsdimensionen indgå i de øvrige politikområder, da EU indirekte kan arbejde for, at unge får en god start i livet, og at deres almene trivsel og personlige forudsætninger for succes i tilværelsen forbedres -

på sin 45. plenarforsamling den 3.-4. juli 2002 (mødet den 3. juli) vedtaget følgende udtalelse.

Regionsudvalgets bemærkninger og anbefalinger

1.1. Regionsudvalget glæder sig over Kommissionens beslutning om at offentliggøre hvidbogen "Et nyt afsæt for europæisk ungdom"(5) og over den omfattende offentlige høring, som blev afholdt, før hvidbogen blev forelagt Rådet den 29. november 2001. Høringen er et godt eksempel på, hvordan større grupper af borgere og anerkendte eksperter kan inddrages i Kommissionens arbejde, og er helt i overensstemmelse med henstillingerne i hvidbogen om styreformer i EU.

1.2. Regionsudvalget deler Kommissionens opfattelse af de udfordringer og problemer, som nutidens unge i Europa står over for, og anser det for nødvendigt at iværksætte nye aktioner, der i højere grad tager hensyn til især unges ønsker inden for det europæiske samarbejde, og som giver de unge mulighed for at involvere sig fuldt ud på lokalt, regionalt og nationalt plan. Hvidbogen "Et nyt afsæt for europæisk ungdom" beskæftiger sig med de 15-25-årige. Fra de decentrale myndigheders synspunkt er det imidlertid nødvendigt at kæde den sammen med politikken for de 6-15-årige med henblik på koordinering og med fremtidige forebyggende indgreb.

1.3. Regionsudvalget bifalder Rådets støtte til det fremtidige arbejde på ungdomsområdet, og navnlig at der lægges vægt på at fremme de unges deltagelse på lokalt og regionalt plan som udtrykt i Rådets resolution om det europæiske samarbejde på ungdomsområdet, der blev vedtaget den 30. maj 2002, og konklusionerne fra mødet, der blev afholdt i den forbindelse.

Den åbne koordinationsmetode

1.4. Regionsudvalget anser det ikke for tilstrækkeligt, at Kommissionen konstaterer en aldring af befolkningen. Det er også vigtigt, at medlemsstaternes regeringer fremmer en positiv befolkningsudvikling via en aktiv familiepolitik. Det gælder ikke mindst for de regionale og lokale myndigheder om at sætte ressourcer ind på at hjælpe børnefamilier og unge i forskellige aldre og med forskellig etnisk baggrund.

1.5. Grundet omstændighederne er de eneste EU-initiativer på ungdomsområdet, som indtil videre er blevet iværksat, punktvise udvekslingsprogrammer og kontaktaktiviteter. Dette skyldes, at man ikke har nogen fælles ungdomspolitik eller noget retsgrundlag for at udvikle en EU-politik for uddannelse på gymnasialt og universitetsplan Regionsudvalget er enig med Kommissionen i nødvendigheden af at videreudvikle disse programmer og endvidere supplere dem med nye foranstaltninger, således at den europæiske ungdom kan deltage fuldt ud i det europæiske samarbejde.

1.6. Regionsudvalget ser med tilfredshed på Kommissionens forslag om at anvende den åbne koordinationsmetode på ungdomsområdet og om at tage større hensyn til ungdomsdimensionen i de andre politikker. Det er især vigtigt, at de unge i forbindelse med den åbne koordinationsmetode ikke kun deltager i høringer om de "prioriterede emner", men i alle processens stadier. Regionsudvalget ønsker dog at understrege, at aftaler mellem medlemsstaterne om retningslinjer og/eller mål - og om regelmæssig overvågning og evaluering af disses efterlevelse - ikke må føre til, at EU tillægges ny kompetence.

1.7. Regionsudvalget anmoder om, at de lokale og regionale myndigheders rolle defineres og respekteres i forbindelse med anvendelsen af den åbne koordinationsmetode. Denne nye metode bør under ingen omstændigheder anvendes på de lokale og regionale myndigheders bekostning, men i et tæt og aktivt samarbejde med disse. Det er nødvendigt at respektere nærhedsprincippet, subsidiaritetsprincippet og proportionalitetsprincippet i alle nye EU-initiativer på ungdomsområdet.

1.8. Regionsudvalget anmoder derfor om at blive hørt og ikke kun informeret om de fælles målsætninger, der vil blive opstillet for hvert af de fire prioriterede emner (deltagelse, information, volontørtjeneste for unge og et bedre kendskab til og forståelse for ungdomsanliggender) og forelagt Rådet. Regionsudvalget anmoder endvidere medlemsstaterne om at rådføre sig med de lokale og regionale myndigheder om udarbejdelsen af de spørgeskemaer, der skal danne grundlag for de fælles målsætninger.

De unges ønsker

1.9. Regionsudvalget ønsker at understrege, at ungdommen må betragtes som en heterogen gruppe, da de unge lever under vidt forskellige forhold, uafhængigt af deres aldersgruppe.

1.10. Regionsudvalget mener, det bør være tydeligt, at den europæiske ungdom ikke taler med én stemme, men med flere. Der skal være plads til forskellige synspunkter i de europæiske politikker på ungdomsområdet. Det er derfor positivt, at unge, som ikke tilhører det organiserede foreningsliv, også kan deltage i Kommissionens høringer. Efter Regionsudvalgets opfattelse opfylder Det Europæiske Ungdomsforum allerede kravene om repræsentativitet, forskellighed og gennemsigtighed.

1.11. Regionsudvalget er klar over, hvilke vanskeligheder der er forbundet hermed, men beklager, at den høring, der har fundet sted, ikke har formået at integrere dårligt stillede unge fra problemramte byområder eller et større antal repræsentanter for disse unge.

1.12. Regionsudvalget erkender, at ungdommen er kendetegnet ved bestemte problemer, behov og ønsker, der gør sig gældende, når de unge bevæger sig fra familielivet ud i arbejdslivet. Mange unge stræber efter mere uafhængighed, som ikke blot er af økonomisk karakter, men som også vedrører adgangen til en række rettigheder og tjenester som f.eks. bolig, information, uddannelse, fast arbejde, sundhed og transport. Udviklingen af de unges selvstændighed bør række ud over de økonomiske kriterier og omfatte deres evne til at træffe beslutninger inden for en lang række områder. Regionsudvalget mener, at fremme af selvstændighed bør handle om at give de unge muligheden for at komme til orde.

1.13. Regionsudvalget er enig med Kommissionens i, at det er nødvendigt i højere grad at tage hensyn til de unges ønsker i offentlige, nationale og EU-politikker. Regionsudvalget noterer med interesse Kommissionens vilje til at forbedre kendskabet på EU-plan til ungdommen ved at gøre denne til genstand for undersøgelser gennem et netværkssamarbejde mellem de eksisterende strukturer og forskning inden for området.

Hjælp til de unge, der har det sværest

1.14. Regionsudvalget mener, at det er nødvendigt at tage hensyn til unge kvinders særlige ønsker og behov. Unge kvinder er alt for ofte ofre for fysisk eller verbal vold, andre former for overfald og forskelsbehandling i skolen eller på arbejdspladsen. Regionsudvalget anmoder om, at der tages særlig hensyn til de unge kvinders situation i de offentlige europæiske politikker på ungdomsområdet med henblik på at styrke specifikke programmer.

1.15. Regionsudvalget påpeger, at det er nødvendigt at sætte ind over for kategorier af unge, som har mere specifikke behov. Det gælder f.eks. de forskellige indvandrergrupper (herunder navnlig unge kvinder), som undertiden lever under vanskelige vilkår, hvilket stiller krav om særlige foranstaltninger.

1.16. Der bør ligeledes tages hensyn til unge handicappedes særlige livsbetingelser, ved udarbejdelsen af europæiske strategier inden for social integration.

1.17. Endelig kræver situationen i ansøgerlandene særlig opmærksomhed og foranstaltninger. For at unge i ansøgerlandene kan integreres, bør de i tilstrækkelig god tid have mulighed for at deltage i EU-samarbejdet og diskussionerne om Europas fremtid.

Hjælp til et aktivt medborgerskab

1.18. Regionsudvalget konstaterer med bekymring, at færre og færre unge involverer sig i traditionelle politiske og sociale aktiviteter. Regionsudvalget mener, at man specielt bør øge de unges indflydelse og styrke deres stilling i det offentlige liv, således at de får tillid til traditionelle politiske aktiviteter. Pilotprojekterne, som foreslås i hvidbogen med henblik på at fremme en større deltagelse på lokalt, regionalt og nationalt plan, udgør i dette tilfælde et interessant forum for udvikling af nye initiativer. Men det nationale, regionale og lokale niveaus kompetence hvad angår ungdomspolitikkens udformning og gennemførelse bør respekteres nøje i den forbindelse.

1.19. Regionsudvalget glæder sig over, at Kommissionen erkender vigtigheden af, at der i ungdomspolitikken opereres med et regionalt plan og et lokalt plan. Det er på lokalt og regionalt plan, at administrationerne er i direkte kontakt med de unge og deres behov, og det er her, der allerede er gjort gode erfaringer. Det er nødvendigt at undersøge og videregive disse erfaringer på EU-plan, for at der kan foregå en reel erfaringsudveksling og iværksættes et effektivt samarbejde inden for de offentlige politikker på ungdomsområdet. De lokale og regionale myndigheder skal derfor spille en central rolle både ved udarbejdelsen og gennemførelsen af de europæiske ungdomspolitikker.

1.20. Regionsudvalget mener, at EU, medlemsstaterne og de lokale og regionale myndigheder i endnu højere grad skal opmuntre de unge til at udøve et aktivt medborgerskab, navnlig ved at skabe de nødvendige forudsætninger for, at der kan udvikles et intenst foreningsliv og et politisk liv, som de unge kan deltage fuldt ud i. Regionsudvalget imødeser med stor interesse ungdommens bidrag til konventet om EU's fremtid.

1.21. Regionsudvalget er enig med Kommissionen i, at det især er på lokalt plan, de unge kan udøve et aktivt medborgerskab. For at udbrede god praksis i forbindelse med aktivt medborgerskab blandt unge bør pilotprojekterne, som er blevet til inden for rammerne af programmet "Ungdom", kunne udnyttes hurtigt med henblik på at øge deltagelsen på lokalt og regionalt plan.

1.22. Ligesom Kommissionen anser Regionsudvalget det for vigtigt at udvikle det aktive demokrati, samtidig med at det repræsentative demokrati styrkes. Herved kan der skabes et åbent samfund, hvor der er plads til alle, og som alle kan deltage i. Fremtidens Europa skal være et åbent og tolerant samfund, hvor der tages hensyn til alle. Det er nødvendigt at fremme det aktive demokrati for at bringe EU's borgere og institutioner tættere på hinanden.

1.23. Selv om der er store omkostninger forbundet med et demokrati, mener Regionsudvalget, at de offentlige myndigheder bør forøge hjælpen til unge, navnlig når det gælder respekten for institutioner, strukturer og demokratiske værdier. Enhver form for racisme, antisemitisme og fremmedhad skal bekæmpes. Regionsudvalget glæder sig over forslaget, som er nævnt i ungdomsprogrammet, vedrørende oprettelse af en internet-platform til bekæmpelse af disse samfundsproblemer, der henvender sig til unge og om muligt drives af unge. På grund af den stigende ekstremisme, som ses i flere og flere af EU's medlemsstater, er det så meget desto vigtigere at fremme demokratiske værdier og tolerance, der er grundlaget for det europæiske samarbejde, og som er en forudsætning for at føre offentlig politik på ungdomsområdet i EU.

Livslang læring og beskæftigelse

1.24. Regionsudvalget deler Kommissionens positive opfattelse af livslang læring. Det er også nødvendigt at integrere principperne for livslang læring i skoleundervisningsprogrammerne. Dette kræver mere præcise kvalitetsnormer og en vurdering af de erhvervede kompetencer, således at alle fordelene ved de uformelle undervisningsmetoder kan identificeres fuldstændigt og udnyttes til fordel for unge arbejdssøgende eller unge, der ønsker at forbedre deres arbejdssituation.

1.25. Regionsudvalget bemærker endvidere, at det med henblik på at styrke den europæiske bevidsthed vil være hensigtsmæssigt, hvis læseplanerne på de grundlæggende og højere uddannelsestrin indeholder specifikke henvisninger til EU's oprettelse og udvikling.

1.26. Regionsudvalget opfordrer imidlertid allerede på nuværende tidspunkt de lokale og regionale myndigheder til at anerkende de unges erfaringer fra volontørarbejde og Den Europæiske Volontørtjeneste.

1.27. Regionsudvalget ønsker at understrege, at beskæftigelse spiller en afgørende rolle i en aktiv ungdomspolitik. Der skal tages hensyn til de unges specifikke behov ved udarbejdelsen af nationale handlingsplaner til fremme af beskæftigelsen. Regionsudvalget mener også, at det er nødvendigt med handling i medlemsstaterne for at sikre, at der i tilfælde af forskelsbehandling mod unge i lovgivning om minimumsløn bliver gjort noget ved problemet.

Programmet "Ungdom"

1.28. Regionsudvalget konstaterer, at EU-programmet "Ungdom" stadig er et vigtigt instrument i det europæiske samarbejde og i udvekslingen af erfaringer. Det er især vigtigt, at oplysningerne om programmet "Ungdom" også når ud til unge, som befinder sig uden for de traditionelle strukturer i det europæiske samarbejde på ungdomsområdet. Det er også nødvendigt at sikre, at lokale og regionale aktører har mulighed for at udnytte programmet fuldt ud.

1.29. Regionsudvalget konstaterer med interesse, at Den Europæiske Volontørtjeneste er kommet for at blive. Kommissionen og de offentlige myndigheder i medlemsstaterne bør sikre, at det ikke kun er unge, som deltager i programmet, der kommer til at nyde godt af den frie bevægelighed, og at der skabes fleksible systemer vedrørende det frivillige løsarbejdes juridiske og sociale status i Europa.

1.30. De lokale og regionale aktører skal naturligvis være repræsenteret i den planlagte dialog med de unge europæere. EU's fremtid er forbundet med de unges deltagelse i det europæiske projekt og accept af de værdier, som dette projekt hviler på. Høringen bør derfor arrangeres under hensyntagen til de fem principper - åbenhed, deltagelse, ansvarlighed, effektivitet og sammenhæng - som fremhæves i hvidbogen om styreformer i EU.

Bruxelles, den 3. juli 2002.

Albert Bore

Formand for

Regionsudvalget

(1) EFT C 51, 22.2.1999, s. 77.

(2) EFT C 42, 10.2.1997, s. 1.

(3) EFT C 198, 14.7.1999, s. 61.

(4) EFT C 57, 29.2.2000, s. 46.

(5) KOM(2001) 681 endelig.